Gataučių Marcės Katiliūtės mokykla

Joniškio rajono Gataučių Marcės Katiliūtės mokykla – dieninė, savarankiško mokymosi bendrojo lavinimo mokykla Gataučiuose (Joniškio raj.), Mokyklos g. 6, vykdanti priešmokyklinio, pradinio, pagrindinio ir papildomo ugdymo programas lietuvių kalba. Įstaigos kodas 190563565. Steigėjas Joniškio rajono savivaldybės taryba. Mokykla pavadinta dailininkės Marcės Katiliūtės (1912–1937) garbei.

Filialas: Gataučių pagrindinės mokyklos Mekių skyrius.

 Istorija 
miniatiūra|left|Mokykla 2015 m.

1915 m. minima veikianti Jaučiūnų kaimo mokykla. Patalpos būdavo nuomojamos pas ūkininkus Adomaitį, 1918–1922 m. pas Šakūną, nuo 1922 m. pas Urnėžių. Pirmieji mokytojai – Kuličytė, K. Žukas, Jonaitienė, V. Norvaišytė-Mačiūnienė. Mokinių skaičius labai nedidelis. Jokių organizacijų ir būrelių nebuvo. Skurdi to meto mokytojų buitis: atlyginimas – 70-80 markių, o sviesto kilogramas kainavo 60 markių. Pagal kortelę mokytojui skirdavo mėnesiui 0,5 kg cukraus, 1 kg riebalų, apie 4 kg duonos. Vasaros metu mokytojas turėdavo dirbti pas ūkininką lauko darbus, ravėti miške jaunas eglaites.

1917 m. mokyklų vizitacijos akte minima Vaizgučių pradinė mokykla, veikusi kumetyno pastate. Viena iš pirmųjų vaizdinių priemonių buvo nupirktas didžiulis gaublys. Mokykla buvo dviejų komplektų. Pirmieji mokytojai – Taunytė, J. Jonaitis, Vaitekūnaitė. Mokyklą lankė apie 80 mokinių iš dešimties aplinkinių kaimų. Tą mokyklą lankė ir Gataučių kaimo bei dvaro apylinkių vaikai. Marerialiai blogiau besilaikantiems vaikams mokiniams pašalpos nebuvo skiriamos, todėl mokyklą lankydavo ne visi vaikai. Ypač trūko vaizdinių priemonių, inventoriaus, suoluose sėdėdavo po 4 mokinius. 1928 m. uždaryta Jaučiūnų mokykla, todėl ir šio kaimo vaikai pradėjo lankyti Vaizgučių kaimo mokyklą.

1933 m. mokykla iš Vaizgučių persikėlė į Ivoškių kaimą. Šiame kaime taip pat nebuvo specialių patalpų, todėl sudarytos sutartys su ūkininkais Mikalausku ir Puidoku, kad jie išnuomotų mokyklai dalį savo gyvenamų patalpų. 1934 m. mokytoją Vaitekūnaitę pakeitė E. Rudytė. 1935 m. ūkininkas V. Puidokas pasistatė namą, kuriame prisiglaudė pirma ir trečia klasės, o antros ir ketvirtos klasių mokiniai mokėsi pas Mikalauską. Pastaroji mokyklos dalis liaudyje vadinosi Mikalauskyne. 1938 m. pradėjo dirbti mokytojas Gelažius.

Vokiečių okupacijos metais mokyklai trūko vadovėlių, sąsiuvinių, rašalo, plunksnų, pieštukų ir kt. Mokiniai rašė ant sąsiuvinių paraščių, vyniojamo popieriaus. Klasės labai menkai apšildomos, trūko kuro. Nuo 1959 m. Ivoškių septynmetėje mokykloje pradėjo dirbti Julija ir Jonas Verbušaičiai (tuo metu direktoriavo Pranciška Riniutė-Sasnauskienė). Apie 1959–1960 m. rašomi prašymai rajono valdžiai, kad būtų suteiktos didesnės patalpos mokyklai. Prašantieji siūlė mokyklai skirti Banderevičių dvaro patalpas, motyvuojant tuo, kad dauguma Ivoškių mokyklos mokinių buvo Gataučių kaimo vaikai. Patalpos mokyklai buvo paskirtos. Prasidėjo Gataučių dvaro rekonstrukcija: paliktos tik išorinės sienos, pristatytas antras aukštas, vidaus patalpos pritaikytos mokyklos reikmėms.

1963 m. mokykla perkelta iš Ivoškių į Gataučius, buvusio dvaro patalpas. Vienu metu mokykla vadinosi nepilna vidurine, vakarais mokydavosi dirbantis jaunimas. Buvo labai rūpinamasi mokyklos aplinkos grožiu, nemažą indėlį įdėjo biologijos mokytoja Julija Verbušaitienė. 1989 m. pastatytas dabartinis mokyklos pastatas. Nuo 1990 m. mokykloje pradedamas dėstyti dorinis ugdymas – tikyba ir etika.

1996 m. mokyklai suteiktas finansinis savarankiškumas, leista atidaryti einamąją sąskaitą banke. 1996 m. vasario 7 d. Joniškio parapijos dekanas Juozas Dobilaitis pašventino mokyklą ir naujai įrengtą tikybos kabinetą. 1996 m. rugsėjo 1 d. pirmą kartą mokyklos istorijoje įsteigta X klasė. 1999 m. sausio mėn. mokykla išleido 1-ąjį mėnesinio laikraščio „Gataučiukas“ numerį. 1999 m. lapkričio 18 d. mokyklai prijungtas internetas. 2003 m. nuspręsta Mekių ir Jauniūnų pradines mokyklas reorganizuoti į Gataučių pagrindinės mokyklos skyrius.Istorija. Lm.lt (tikrinta 2022-04-22).

2004 m. mokyklos bendruomenė priėmė vėliavą, dainą, emblemą. Mokyklos daina tapo muzikos vyresniosios mokytojos Birutės Jurgaitytės parašyta melodija ir lietuvių kalbos vyresniosios mokytojos Jūratės Armonavičienės žodžiais sukurta daina. Vėliavą ir emblemą sukūrė dailės ir technologijų mokytojai Laima ir Paulius Andruškevičiai.

 Direktoriai 
 1963 m. Ignas Kaniušas
 1968 m. Jonas Verbušaitis
 1988 m. Edvardas Vielius
 1994 m. Alfonsas Lidžius
 2003 m. Paulius Andruškevičius
 2003 m. Vida Vingrienė
 2010 m. Linas Česnulis

 Žymūs mokytojai 
 Aleksandra Aukščionienė, 1971–1999 m. direktoriaus pavaduotoja ugdymui, Kalvių pagrindinės mokyklos direktorė
 Linas Česnulis, Joniškio rajono politikas

 Nuorodos 

 Mokyklos svetainė 

Kategorija:Gataučiai
Kategorija:Lietuvos pagrindinės mokyklos
Kategorija:Joniškio rajono savivaldybės mokyklos